Η κυρία του κυρίου (ταινία)

Η κυρία του κυρίου είναι ελληνική κωμική αισθηματική ταινία του 1962, σε παραγωγή της Φίνος Φιλμ και σκηνοθεσία Γιάννη Δαλιανίδη. Το σενάριο του Νίκου Τσιφόρου είναι βασισμένο στο ομότιτλο θεατρικό έργο του ίδιου και του Πολύβιου Βασιλειάδη. 

 Πλοκή 

Ένα νεαρό ζευγάρι, ο Μηνάς Κανούδης (Ντίνος Ηλιόπουλος), ένας νέος λογιστής υπεύθυνος για τις συμβάσεις προμηθειών σε μια μεγάλη εταιρεία, και η Εύα (Γκέλυ Μαυροπούλου), η έξυπνη και γοητευτική σύζυγός του, παιδεύονται μέσα στη ρουτίνα της μικροαστικής ζωής τους. Ο σύζυγος είναι πολύ υπερήφανος και πάρα πολύ τίμιος για να αναμιχθεί σε μια δωροδοκία, προκειμένου να ευνοηθεί ένας προμηθευτής.

Κάποια στιγμή, ο συνεργάτης του Μηνά, Κοσμάς Σταματίου (Βάσος Ανδρονίδης), πλησιάζει την Εύα προτείνοντάς της να υποδείξει στον Μηνά να επιλέξει τον προμηθευτή της αρεσκείας του, φυσικά με κάποια αμοιβή. Γρήγορα η Εύα αρχίζει με αυτόν τον τρόπο να κερδίζει επιπλέον χρήματα εν αγνοία του Μηνά. Χωρίς αυτός να το συνειδητοποιεί, τον οδηγεί με πονηριά της να ευνοεί πάντα τον προμηθευτή που θα τους αποφέρει το υψηλότερο κέρδος. Για να δικαιολογήσει την ξαφνική ύπαρξη χρημάτων, η Εύα σκαρφίζεται μια φανταστική κληρονομιά από τον θείο της τον Κωστή (Βελισσάριος Κοντογιάννης). Κάποια στιγμή, όμως, η αλήθεια για τα χρήματα θα αποκαλυφθεί και ο Μηνάς θα πέσει από τα σύννεφα. Ανάλογη έκπληξη θα νιώσει μαθαίνοντας ότι ο σύμβουλος (Χρήστος Τσαγανέας) της εταιρείας που κινεί τα νήματα σε όλη αυτήν την "επιχείρηση" ρίχνεται στην Εύα με σκοπό να την κάνει ερωμένη του. Εκείνη, όμως, χαστουκίζει τον κύριο σύμβουλο και τον διώχνει από το σπίτι, παραμένοντας πιστή στον Μηνά.

 Διανομή 

 Ντίνος Ηλιόπουλος - Μηνάς Κανούδης
 Γκέλυ Μαυροπούλου - Εύα Κανούδη
 Χρήστος Τσαγανέας - Θεοφάνης Ντελάκης
 Καίτη Πάνου - Αγγέλα
 Μπέτυ Μοσχονά - Αγλαΐα
 Περικλής Χριστοφορίδης - Φίλιππας
 Βάσος Ανδρονίδης - Κοσμάς Σταματίου
 Πόπη Λάζου - Ντίνα Καραδήμα
 Γιάννης Βογιατζής - γουναράς
 Νότα Παρούση - Λίτσα
 Λιάνα Ορφανού - Νιόβη

 Παραγωγή και απήχηση 
Το ομότιτλο θεατρικό έργο είχε ανέβει στα αθηναϊκά θέατρα με πρωταγωνιστές τους Ντίνο Ηλιόπουλο και Μαίρη Αρώνη. 

Στην ταινία χορεύει το ζευγάρι Μανώλης Καστρινός και Χρυσούλα Ζώκα. 

Η κυρία του κυρίου προβλήθηκε για πρώτη φορά στις 12 Μαρτίου 1962. Κόβοντας 39.709 εισιτήρια, κατατάχθηκε στην 13η θέση ανάμεσα σε 68 ταινίες της ίδιας σεζόν.  Κυκλοφόρησε και με τη μορφή DVD στις 20 Ιουνίου 2006. 

Πρόκειται για μία από αρκετές ελληνικές ταινίες της εποχής με κεντρικό θέμα την παραοικονομία και το φαινόμενο της μίζας που οδήγησε πολλούς επιτήδιους σε εύκολα κέρδη.

 Παραπομπές 

Εξωτερικές πηγές
 Η κυρία του κυρίου στη Φίνος Φιλμ

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1962
Κατηγορία:Ελληνόφωνες ταινίες
Κατηγορία:Ταινίες σε σκηνοθεσία Γιάννη Δαλιανίδη
Κατηγορία:Ταινίες σε σενάριο Νίκου Τσιφόρου
Κατηγορία:Ταινίες βασισμένες σε θεατρικά έργα
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ελληνικές ασπρόμαυρες ταινίες
Κατηγορία:Ελληνικές κωμικές ταινίες
Κατηγορία:Ελληνικές αισθηματικές ταινίες